1,300 จุด ดีดคืน!
*สถานการณ์ของตลาดหุ้นไทยท้ายสัปดาห์ไม่ได้ทำให้ “โมนิก้า” มีอารมณ์ร่วมสักเท่าไหร่ถึงแม้ดัชนีวิ่งพรวดพราดขึ้นมา สาเหตุเพราะระหว่างวันมีอาการผันผวนอย่างหนัก ทำให้บรรยากาศลงทุนในยามนี้ค่อนข้างอ่อนไหว จึงได้เห็นการโยกโย้ไปมาจากการซื้อ ๆ ขาย ๆ แบบสลับตัวเล่น ก่อนจะซัดทีเผลอ ทำให้สุดท้ายดัชนีมาลงเอยที่ 1,328.53 จุด บวกไป 12.79 จุด ด้วยมูลค่า 6.13 หมื่นล้านบาท
2 ส.ค. 2563

เจาะกระดาน : โมนิก้าและทีมงาน
*สถานการณ์ของตลาดหุ้นไทยท้ายสัปดาห์ไม่ได้ทำให้ “โมนิก้า” มีอารมณ์ร่วมสักเท่าไหร่ถึงแม้ดัชนีวิ่งพรวดพราดขึ้นมา สาเหตุเพราะระหว่างวันมีอาการผันผวนอย่างหนัก ทำให้บรรยากาศลงทุนในยามนี้ค่อนข้างอ่อนไหว จึงได้เห็นการโยกโย้ไปมาจากการซื้อ ๆ ขาย ๆ แบบสลับตัวเล่น ก่อนจะซัดทีเผลอ ทำให้สุดท้ายดัชนีมาลงเอยที่ 1,328.53 จุด บวกไป 12.79 จุด ด้วยมูลค่า 6.13 หมื่นล้านบาท
*การเคลื่อนไหวต่อจากนี้ยังมองไม่เห็นทิศทางที่ชัดเจน แถมยังมีปัจจัยที่ทำให้ค้าง ๆ คา ๆ ที่พร้อมจะหวดดัชนีอยู่ตลอดเวลา “โมนิก้า” ถึงอยากให้นักลงทุนเฝ้าสังเกตให้ดี ๆ เพราะหุ้นมีโอกาสทิ้งตัวลงแรงได้ทุกเมื่อหากมีปัจจัยลบเข้ามาเพียงเล็กน้อย วันนี้ถึงต้องอ่านเกมในภายหน้าให้ออก รวมถึงต้องโฟกัสตัวเองให้ชัดเจนว่า “เข้าเร็ว ออกเร็ว” หรือจะเลือกเอาในแบบที่สบายใจก็คือ ขออยู่เงียบ ๆ ชั่วคราวก็ได้นะคะ
*สาเหตุที่ทำให้ “โมนิก้า” ต้องเม้าท์เช่นนั้น ล้วนมาจากยอดซื้อหนัก ๆ ไปโผล่ที่ต่างชาติ 1 พันล้านบาท ตามติดมาด้วยกองทุน 675 ล้านบาท มันเป็นภาพการลงทุนที่น่าหวาดเสียว เพราะปัจจัยรอบด้านยังไม่ราบรื่น แต่กลับมีแรงดันขึ้นมาเมื่อลงไปเฉียดระดับ 1,300 จุด เป็นเหมือนการเล่นเพื่อเก็งกำไรล้วน ๆ เดี๊ยนถึงไม่ค่อยคาดหวังอะไรมากนัก เพราะอยากเห็นแค่ดัชนีตั้งหลักสร้างฐานให้ได้ก่อนเท่านั้นเองพะยะค่ะ
*มากันที่หุ้นรายตัวที่สร้างสีสันระหว่างวันกันบ้าง อย่างในรายของหุ้น CPF เป็นตัวอย่างของการไต่ระดับแบบขั้นเทพ ถึงแม้จะไม่มีการเคลื่อนไหวแบบหวือหวาให้เห็น แต่เมื่อมองภาพรวมจะเห็นว่าแต่ละยอดที่ไต่ขึ้นก่อนจะย่อตัวลงสามารถทำจุดสูงสุดใหม่ได้เรื่อย ๆ ทำให้ฐานมั่นคงกว่าเดิม ล่าสุดหุ้นขึ้นมาปิดที่ 33.75 บาท บวกไป 0.50 บาท หรือบวกไป 1.50% ยังเป็นจุดที่น่าตามต่อเสียจริง เพราะที่ผ่านมาย่อตัวเมื่อไหร่จะมีแรงดันกลับเข้ามาเสมอเจ้าค่ะ !
*ส่วนหุ้น EE ล่าสุดวิ่งพรวดขึ้นมาปิดที่ระดับ 0.67 บาท ปรับตัวขึ้น 0.08 บาท หรือ 13.56% ด้วยมูลค่าการซื้อขาย 81.76 ล้านบาท หุ้นตัวนี้มีการเฮโลซื้อเข้ามาไม่ขาดสาย แต่ “โมนิก้า” ขอเตือนเอาไว้ก่อน ว่างานเลี้ยงย่อมมีวันเลิกรา ใครสมหวังก่อนก็รีบชิ่งก่อน จึงมีโอกาสได้เห็นคนสละเรืออย่างเป็นทางการแน่นอน ยิ่งเห็นการขึ้นแบบปรู๊ดปร๊าดแบบนี้ ตามเทคนิคแล้วต้องลงมาปิดแก๊ปเจ้าค่ะ
*ส่วนในรายของ GLOBAL ถึงจะโดนพิษไวรัส “โควิด-19” กระทบ แต่กลับทำเซอร์ไพรส์โชว์ผลงานไตรมาส 2 ออกมาเกินเป้าที่หลาย ๆ แห่งคาดไว้ แถมด้วยครึ่งปีหลังมีแววโตต่อ จึงไม่แปลกใจที่จะได้เห็นแรงซื้อจากบรรดาแฟนคลับขาลุยเข้ามาผลักดันราคาหุ้นวิ่งทะลุทะลวงขึ้นมาถึงระดับ 19 บาท บวกไป 1.50 บาท หรือขึ้นไป 8.57% ด้วยมูลค่าซื้อขาย 1.26 พันล้านบาท ทำจุดสูงสุดในรอบกว่า 1 ปียังไงล่ะเจ้าคะ
*ส่วนในรายหุ้นน้องใหม่อย่าง SICT ราคาวิ่งเบียดเพดานแบบชิล ๆ ในเมื่อหัวเรือใหญ่ส่งสัญญาณชัดถึงรายได้ที่จะพุ่งพรวด 2 เท่าตัวในอีก 4 ปี ถือเป็นแรงกระตุ้นให้ราคาหุ้นฮึกเหิมถึงสองวันติด และมาปิดแบบสวย ๆ ที่ระดับ 4.76 บาท บวก 0.62 บาท หรือบวกไป 14.98% ด้วยมูลค่าการซื้อขาย 30.35 ล้านบาท แถมออเดอร์ที่เข้ามามีแต่ซื้อ ไม่มีขาย รายย่อยคนไหนที่รอจังหวะแทรกตัวเข้ามาถึงกับหน้าแห้งกันไปตาม ๆ กันเลยจ้า
*มาที่หุ้น IVL หลังซึมตัวมาหลายวัน ล่าสุดกลับมาปิดที่ระดับ 25.00 บาท บวก 1.50 บาท บวก 6.38% ด้วยมูลค่าซื้อขาย 1.69 พันล้านบาท หากว่ากันด้วยเรื่องพื้นฐานธุรกิจในระยะยาวต้องยอมรับว่ายังแข็ง ! แถมราคาหุ้นปัจจุบันอยู่ในจุดที่ “น่าลงทุน” เริ่มสะท้อนผลงานไตรมาส 2 ที่จะออกมาขาดทุนไปแล้ว ยิ่งมีกูรูเชียร์ด้วยแล้ว เดี๊ยนมองว่าราคาหุ้นคงจะไม่หยุดแค่นี้อย่างแน่นอนเจ้าค่ะ
*ปิดท้ายที่ COM7 ลากขึ้นมาปิดที่  38.25 บาท บวกไป 2.50 บาท หรือขึ้นไป 6.99% ด้วยมูลค่าการซื้อขาย 678 ล้านบาท ทุบสถิติ “ออลไทม์ไฮ” ต่อเนื่อง ด้านสัญญานเทคนิคยังคงอยู่ในเขตอันตราย แถมงบไตรมาส 2/63 ยังถูกกดดันจากเรื่องล็อกดาวน์ช่วงโควิด-19 หากใครไม่อยากเป็นเม่าติดดอย “โมนิก้า” ขอแนะนำกอบโกยไปตั้งหลักก่อนดีไหมตัวเอง !